DA Den Europæiske Unions Tidende CE 88/318

(2004/C 88 E/0323)

SKRIFTLIG FORESPØRGSEL P-0215/03

af Marco Cappato (NI) til Kommissionen

(27. januar 2003)

Om: Eskalering af vold i forbindelse med narkotika i Bolivia

Situationen i Bolivia, hvor lokale grupper demonstrerer for anvendelse af traditionelle produkter bl.a. kokainblade – som i øjeblikket er underkastet strenge regler fra regeringen i Bolivia – burde navnlig bekymre det internationale samfund. Der har i de sidste dage fundet en række sammenstød sted mellem politiet og hæren på den ene side og demonstranter hovedsagelig landbrugere, som gav udtryk for, at de er imod afskaffelsen af deres traditionelle afgrøder. Ifølge Bolivias presse er situationen kendetegnet af en eskalering af vold, hvor mindst 17 mennesker har mistet livet og en halv snes er kommet til skade, medens i hundredvis er anholdte.

Har Kommissionen kendskab til denne eskalerings omfang i en konflikt mellem regeringen og lokale grupper, og hvilke foranstaltninger har den gennemført eller agter den at gennemføre for at støtte myndighederne i Bolivia i udryddelsen af dyrkningen af kokainblade.

Mener Kommissionen ikke, at det er på tide at rette fejlene og de katastrofale følger, som forbud medfører både for producent- og forbrugerlandene og på det kommende ministermøde i De Forenede Nationers narkotikaudvalg den 16. og 17. april 2003 at indlede en revision af de tre internationale konventioner om narkotika og psykotropiske stoffer for at fremme en mere effektiv pragmatiske holdning til narkotikaspørgsmålet?

Svar afgivet på Kommissionens vegne af Christopher Patten

(24. februar 2003)

Kommissionen har nøje overvåget eskalationen i sammenstødene mellem Bolivias regering og koka-producenterne og visse andre sociale sektorer og har med bekymring noteret sig voldshandlingerne i forbindelse med de vejblokader, der blevet bygget siden den 13. januar 2003. Kommissionen noterer imidlertid med tilfredshed, at den aftale, der kom i stand mellem Evo Morales og præsident Gonzálo Sanchez de Lozada den 26. januar 2003, ser ud til at have lagt en dæmper på sammenstødene og åbnet mulighed for en dialog mellem de to parter, herunder bl.a. om regeringens kokarydningspolitik og dens håndhævelse af narkotikakontrollen.

På grundlag af princippet om fælles ansvar og i overensstemmelse med de prioriterede samarbejdsmål i landestrategien har Kommissionen støttet alternative udviklingsprojekter i Bolivia. Tre projekter er i øjeblikket undervejs på i alt 30 mio. EUR, og et fjerde projekt til 13 mio. EUR vil sandsynligvis blive godkendt i løbet af 2003.

Kommissionens politik bygger på den kendsgerning, at størsteparten af de personer, der er beskæftiget i de ulovlige kokaplantager midlertidigt eller permanent er flygtet fra dårlige levevilkår og lokaløkonomisk depression i mineområderne i det vestlige højland og de højtliggende dale i Cochabamba regionen. Da indtægterne fra kokaproduktionen er meget højere end i mineområderne eller end udbyttet af lovlige afgrøder, er det vigtigt at sikre landbrugerne adgang til varige alternative indtægtskilder.

Kommissionen finansierer og har planer om at finansiere aktiviteter i de kokaproducerende områder Chapare og Los Yungas med henblik på at skabe bæredygtige landbrugsaktiviteter og andre indkomst-skabende aktiviteter, der kan anspore kokaproducenterne til at opgive at dyrke koka. Den finansierer også lokale infrastrukturer som f.eks. sundhedscentre og skoler. Kommissionen søger ligeledes at forbedre levevilkårene i højlandszonerne og undgå, at arbejdskraften fordrives fra disse områder ved at støtte den økonomiske udvikling og mindske den ekstreme fattigdom, som presser arbejderne til at migrere til de kokaproducerende områder. Kommissionen arbejder med de lokale myndigheder og fører en dialog med kokaproducenterne, og projekterne ser ud til at blive positivt modtaget af befolkningen.

Kommissionen er en af de aktive faste observatør for FN's narkotikakommission (CND), hvor den har anbefalet en strategi, hvor der tages ligeligt hensyn til forebyggelse og behandling samt kampen mod produktion og ulovlig handel. De alternative udviklingsprojekter opfylder disse krav, idet de ved at tilbyde alternative levebrødsmuligheder søger at mindske landbrugernes afhængighed af narkotikadyrkning.

Der er ikke planer om at påbegynde en revision af de tre FN-konventioner på det kommende møde i CND. Hverken medlemsstaterne eller Kommissionen har rejst dette spørgsmål under de periodiske drøftelser af EU's narkotikapolitik